### NN 137/2024 (29.11.2024.), Odluka o visini nagrade i naknade troškova rada miritelja u postupcima mirenja u kolektivnim radnim sporovima koji se financiraju iz sredstava državnog proračuna

Ministarstvo rada, mirovinskoga sustava, obitelji i socijalne politike

2267

Na temelju članka 207. stavka 2. Zakona o radu (»Narodne novine«, br. 93/14, 127/17, 98/19, 151/22 i 64/23 – Odluka Ustavnog suda RH), ministar rada, mirovinskoga sustava, obitelji i socijalne politike uz prethodno mišljenje Gospodarsko-socijalnog vijeća i uz suglasnost ministra nadležnog za poslove financija donosi

ODLUKU

O VISINI NAGRADE I NAKNADE TROŠKOVA RADA MIRITELJA U POSTUPCIMA MIRENJA U KOLEKTIVNIM RADNIM SPOROVIMA KOJI SE FINANCIRAJU IZ SREDSTAVA DRŽAVNOG PRORAČUNA

I.

Ovom Odlukom utvrđuje se visina nagrade i naknade troškova miritelja imenovanih odlukom Gospodarsko-socijalnog vijeća s liste miritelja Gospodarsko-socijalnog vijeća za kolektivne radne sporove te visina nagrade miritelja koji nisu imenovani s liste miritelja Gospodarsko-socijalnog vijeća za kolektivne radne sporove.

II.

Miritelju imenovanom odlukom Gospodarsko-socijalnog vijeća s liste miritelja Gospodarsko-socijalnog vijeća za kolektivne radne sporove isplatit će se nagrada za izvršene usluge mirenja u kolektivnom radnom sporu te troškovi nastali provođenjem toga postupka.

Miritelj za svaki sastanak mirenja u kalendarskoj godini ima pravo na nagradu za izvršene usluge mirenja u bruto iznosu od 5 % prosječne mjesečne bruto plaće po zaposlenome u pravnim osobama Republike Hrvatske za razdoblje od siječnja do srpnja prethodne kalendarske godine te pravo na naknadu troškova prijevoza nastalih dolaskom od prebivališta miritelja do mjesta održavanja postupka mirenja i njegovim povratkom u prebivalište.

Prilikom isplate nagrade miritelju obračunat će se i uplatiti davanja iz i na bruto iznos nagrade u skladu s posebnim propisima kojima se uređuju porez na dohodak i doprinosi.

Ako je miritelj obveznik plaćanja poreza na dodanu vrijednost na temelju ispostavljenog računa miritelja isplatit će se troškovi poreza na dodanu vrijednost na obračunati iznos.

Isplata nagrade i naknade miritelju izvršit će se u skladu s Odlukom Gospodarsko-socijalnog vijeća kojom se utvrđuje miritelj za pojedini kolektivni radni spor te visina nagrade odnosno naknade miritelja.

III.

Miritelj koji nije imenovan s liste miritelja Gospodarsko-socijalnog vijeća za kolektivne radne sporove za svaki sastanak mirenja u kalendarskoj godini ima pravo na nagradu za izvršene usluge mirenja u bruto iznosu od 5 % prosječne mjesečne bruto plaće po zaposlenome u pravnim osobama Republike Hrvatske za razdoblje od siječnja do srpnja prethodne kalendarske godine.

Prilikom isplate nagrade miritelju obračunat će se i uplatiti davanja iz i na bruto iznos nagrade u skladu s posebnim propisima kojima se uređuju porez na dohodak i doprinosi.

Ako je miritelj obveznik plaćanja poreza na dodanu vrijednost na temelju ispostavljenog računa miritelja isplatit će se troškovi poreza na dodanu vrijednost na obračunati iznos.

Isplata nagrade miritelju izvršit će se u skladu s Odlukom Gospodarsko-socijalnog vijeća, kojom se utvrđuje miritelj za pojedini kolektivni radni spor te visina nagrade miritelja.

IV.

Visina nagrade iz točaka II. i III. ove Odluke za 2025. godinu utvrđuje se u bruto iznosu od 89,65 eura, a za svaku sljedeću kalendarsku godinu utvrđuje se i objavljuje najkasnije do 30. studenoga tekuće godine.

V.

Danom stupanja na snagu ove Odluke, prestaje važiti Odluka o visini nagrade i naknade troškova rada miritelja u postupcima mirenja u kolektivnim radnim sporovima (»Narodne novine« broj 47/13).

VI.

Ova Odluka objavit će se u »Narodnim novinama«, a stupa na snagu 1. siječnja 2025.

Klasa: 110-01/24-01/254

Urbroj: 524-13-01/1-24-4

Zagreb, 14. studenoga 2024.

Ministar
 Marin Piletić, v. r.